Nikodemas Čerekas

Nikodemas Čerekas (1905 m. balandžio 12 d. Kaunas – 1965 m. balandžio 22 d. Stamfordas, JAV) – Lietuvos futbolininkas, sporto veikėjas, tarptautinės kategorijos futbolo ir krepšinio teisėjas.

Biografija 
Nuo 1926 m. Lietuvos universitete studijavo teisę ir ekonomiką. Dirbo Finansų ministerijoje.

1925–1931 m. Lietuvos fizinio lavinimosi sąjungos Kauno klubo sekretorius, nuo 1931 m. pirmininkas ir sąjungos centro valdybos generalinis sekretorius. Rengė futbolo ir krepšinio taisykles ir statutus. Žaidė LFLS Kaunas futbolo komandoje. Lietuvos kamuolio žaidimų sąjungos 1934–1935 m. krepšinio, 1936–1937 m. ir 1939–1940 m. futbolo komitetų pirmininkas. 1934–1937 m. žurnalo „Lietuvos sportas“ redaktorius. 1939 m. teisėjavo III Europos vyrų krepšinio pirmenybėse Kaune.

1944 m. pasitraukęs į Vokietiją Rozenheime įkūrė lietuvių bendruomenės apylinkę, 1945–1949 m. jos pirmininkas. 1946 m. Lietuvių tremtinių fizinio lavinimo ir sporto komiteto sekretorius. 1949 m. persikėlė į Stamfordą. Aktyviai dalyvavo išeivių visuomenės gyvenime, organizavo ir rėmė sportinę veiklą.

Sportiniai pasiekimai 
 1924–1935 m. žaidė Kauno LFLS futbolo komandoje, 1927 m. ir 1932 m. Lietuvos futbolo čempionas.
 1926–1928 m. ir 1931–1933 m. Lietuvos futbolo rinktinės gynėjas, kelerius metus jos vadovas.

Šaltiniai 

Lietuvos futbolininkai
Kamuolio žaidimų krepšinio komiteto pirmininkai
Lietuvos futbolo veikėjai
Lietuvos futbolo teisėjai
Lietuvos krepšinio teisėjai
JAV lietuvių bendruomenės veikėjai
Lietuvos redaktoriai